《走笔答郭子隆勾稽》
宋代·刘弇

春归几何时，绿树阴已满。萧条子云巷，谁借吹嘘暖。

常日双柴扉，深扃类休浣。稚燕掠翩翾，疏蝉弄凄断。

撷芳聊自娱，并食习成懒。嶷嶷栖鸾郎，蜗居间三款。

儿童惮逢迎，应客事谩诞。谢绝高轩荣，祗增鼯鼠短。

赖君不吾靳，尚复斗筲算。南薰破笑语，慇勤接訚侃。

酸然梅雨天，烦襟斗湔浣。波澜信苦孔，风力到微管。

加有建安作，大轴舒愤懑。力关神臂弓，传以青玉笴。

自宜造英茎，岂直骈组纂。居然肤寸毫，搜刔入稀罕。

讽疾颊涡飞，把持手争盥。索然贫窭家，连挹茂陵碗。

久矣吾衰颓，占数还鄙酂。长年苦中乾，更事筋驽缓。

比雁自不材，方木宜登散。赫如千尺光，旁烁幽隘窾。

处此得无猜，神观迷町疃。谁如富青箱，利器未施䂎。

匹马青螺城，戢束聊授馆。愧无青田核，相与申燕衎。

曾是翻瓦瓯，掇疏仍瀹卵。虽非夸雕俎，犹喜从跣袒。

吾人重解携，兹游未应缵。行看赤骥驹，万里修程坦。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。